Diari Oficial de la Generalitat Valenciana


Sumari del DOGV 9322, del 21-04-2022 (2022/2903)

RESOLUCIÓ de 10 de gener de 2022, del director general de Qualitat i Educació Ambiental, per la qual es formula la declaració d'impacte ambiental del projecte «Centre CAT de tractament de vehicles al final de la seua vida útil en el polígon industrial Tres Hermanas», carrer Ebanistas, núm. 16-18, del terme municipal d'Aspe. Expedient 038/2021/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9322

Data del DOGV
:   21-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2903


Data del document
:   10-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Aspe
    * impacte ambiental

RESOLUCIÓ de 10 de gener de 2022, del director general de Qualitat i Educació Ambiental, per la qual es formula la declaració d'impacte ambiental del projecte «Centre CAT de tractament de vehicles al final de la seua vida útil en el polígon industrial Tres Hermanas», carrer Ebanistas, núm. 16-18, del terme municipal d'Aspe. Expedient 038/2021/AIA. [2022/2903]  
  
Declaració d'impacte ambiental  
Expedient: (1703766) 038/2691-QFB.  
Títol: centre CAT de tractament de vehicles al final de la seua vida útil.  
Promotor: Autodesguace Tres Hermanas, SL.  
Òrgan substantiu: Ajuntament d'Aspe.  
Ref. òrgan substantiu: 2018/847-URB.  
Localització: P.I. Tres Hermanas, carrer Ebanistas, núm. 16-18. Aspe (Alacant).  
  
Descripció del projecte  
L'empresa Autodesguace Tres Hermanas, SL, promou un projecte de «Centre CAT de tractament de vehicles al final de la seua vida útil en el P.I. Tres Hermanas», carrer Ebanistas, núm. 16-18, del terme municipal d'Aspe.  
Segons el projecte, l'activitat es realitzarà en dues parcel·les confrontants de referència cadastral: 6017886EL5449M0206UD i 6675884PY3088M7191CI. Segons el cadastre, la primera parcel·la té 2.011 m² amb una nau de 1.440 m² i la segona, sense edificar, 1.479 m², i sumen un total de 3.490 m². La nau està construïda i no es realitzaran obres. El sòl de la nau i de la campa són de formigó. El recinte es tancarà amb una tanca de formigó i es respectaran l'altura i tipologia del polígon per a aquest tipus de parcel·les. La parcel·la compta amb serveis d'electricitat, aigua potable i clavegueram.  
Les activitats que es pretenen realitzar són les següents:  
- Valorització de vehicles al final de la seua vida útil.  
- Venda directa de components en bon estat com peces usades.  
El procés es realitza majoritàriament a l'interior de la nau, i s'utilitza part del pati per a l'emmagatzematge de vehicles descontaminats.  
  
La nau es divideix en zones, en les quals es realitzen les activitats:  
- Zona d'oficines, lavabos i venda al detall.  
- Magatzem de peces per a vendre-les dotat de prestatges per al depòsit de peces recuperades.  
- Zona de recepció de vehicles amb capacitat per a 3 o 4 vehicles.  
  
- Zona de descontaminació i desmuntatge de vehicles amb capacitat per a 2 vehicles, dotada d'elevador, bancs de treball, màquina llavapeces, recuperadora de gasos fluorats, sagnador de frens pneumàtic i màquines d'extracció de gasoil, gasolina, líquid anticongelant i oli usat. En aquesta zona es realitzen totes les activitats de desmuntatge i descontaminació, incloses la descontaminació i preparació de components destinats a la venda.  
- Magatzem de productes perillosos adossat a la zona de descontaminació dotat de depòsit per als olis minerals usats, depòsit per a gasoil usat, depòsit per a gasolina usada, depòsit per a líquid de frens, depòsit per a líquid anticongelant, contenidors per a bateries resistents a l'àcid, contenidor per a filtres usats, contenidor per a absorbents i draps contaminats, contenidor per a envasos plàstics o metàl·lics buits contaminats.  
  
- Zona de desmuntatge i emmagatzematge de pneumàtics, dotada amb desmuntadora de pneumàtics i zona d'emmagatzematge de pneumàtics i llandes.  
- Zona d'emmagatzematge de VFVU descontaminats.  
- Magatzem de motors i grans peces.  
- Màquines de manutenció: plomes i carretons elevadors.  
Fora de la nau, en la campa, s'emmagatzemaran VFVU descontaminats.  
La instal·lació disposarà d'una persona habilitada per a extraure els gasos de l'aire condicionat. Es presenta com a justificant de pagament la matrícula d'una persona en un curs de manipulació de gasos fluorats per a vehicles.  
Es tracta d'una activitat subjecta a l'autorització per l'òrgan competent en matèria de residus. El Reial decret 265/2021, de 13 d'abril, regula les obligacions i objectius relatius a la gestió dels residus de vehicles al final de la seua vida útil, que inclou els de preparació per a la reutilització, reciclatge i valorització, que han de complir tots els agents econòmics que intervenen en aquests processos en l'àmbit de la seua activitat, inclosos els CAT, i que inclou la previsió de capacitació per part dels treballadors que treballen amb vehicles elèctrics i híbrids.  
  
  
Tramitació administrativa.  
En data 13 de maig de 2021, l'Ajuntament d'Aspe va traslladar a aquest òrgan ambiental la sol·licitud d'avaluació d'impacte ambiental ordinària del projecte. A aquesta s'adjunta:  
- Estudi acústic.  
- Projecte de llicència ambiental.  
- Instància d'esmena de projecte de llicència ambiental.  
- Informe d'esmena de llicència ambiental.  
- Estudi d'impacte ambiental.  
- Document de síntesi.  
- Certificat d'exposició pública i d'absència d'al·legacions.  
- Certificat de compatibilitat urbanística.  
- Informe ambiental favorable de l'Ajuntament.  
D'acord amb el certificat remés, l'òrgan substantiu va realitzar la informació pública de l'expedient mitjançant un anunci en el BOP núm. 241 de 18 de desembre de 2020, havent romàs exposat en el tauler d'anuncis de l'Ajuntament del 21 de desembre de 2020 al 3 de febrer de 2020, tots dos inclusivament, i publicat en el tauler d'anuncis de la seua pàgina web. Així mateix, es va formular consulta als serveis tècnics de l'Ajuntament que van emetre un informe favorable condicionat a la presentació de certificats, declaracions responsables, autoritzacions i contractes de manteniment i gestió.  
Amb data 13 d'agost de 2021, aquest òrgan va remetre un requeriment a l'Ajuntament d'Aspe per a l'ampliació d'alguns aspectes del projecte.  
Amb data 20 de setembre de 2021, l'Ajuntament d'Aspe va remetre la documentació requerida.  
  
Consideracions ambientals  
L'activitat es troba en un polígon industrial en una zona urbanitzada i és compatible amb els usos admesos segons el PGOU en vigor per a la zona declarada en la documentació aportada: zona 15: P.I. Tres Hermanas. En estar aquest emplaçament completament urbanitzat i modificat respecte al seu estat natural inicial amb la finalitat d'acollir activitats de tipus industrial, hi ha una sèrie d'impactes que no s'estimen significatius (geologia, vegetació, fauna, etc.). No existeix cap activitat confrontant amb risc d'incendi significatiu o que haja comunicat a l'interessat mesures específiques d'emergència exterior. Els terrenys es troben fora del nucli urbà d'Aspe, comunicats amb aquesta localitat mitjançant les carreteres CV84 i CV-8401.  
D'acord amb el PATRICOVA, no es troben dins d'una àrea amb risc d'inundació. Els terrenys no es troben en cap espai natural integrat en la Xarxa Natura 2000 i no se situen en les seues proximitats espais naturals protegits.  
El promotor ha plantejat dues alternatives a la triada: no realització de l'activitat i cerca d'una nau similar dins del terme municipal d'Aspe. Aquesta alternativa ha sigut rebutjada a causa de la falta d'oferta.  
  
L'activitat està situada en un polígon industrial que compleix els requisits de compatibilitat urbanística, i les instal·lacions i el procés estan dissenyats per a no interferir en l'entorn. Es procedirà a construir una tanca de formigó respectant l'altura i tipologia que s'indica en la fitxa tècnica del polígon per a aquest tipus de parcel·les, protegint les instal·lacions contra robatoris i reduint la visibilitat des dels mateixos vials del polígon.  
La instal·lació realitzarà la seua activitat en horari diürn.  
Conforme als càlculs del nivell sonor transmés a l'exterior s'estima el compliment dels nivells establits en la Llei 7/2002, de 3 de desembre. L'activitat no disposa de maquinària susceptible de produir vibracions que es transmeten a l'exterior.  
L'activitat no utilitza aigua en el procés.  
Els residus sòlids assimilables a urbans seran recollits pel servei municipal de recollida de fems. L'aigua procedent dels lavabos per al personal s'evacuarà a la xarxa pública de sanejament.  
La campa es troba totalment formigonada i amb un sistema de recollida d'aigües pluvials que les condueix a un separador de greixos i hidrocarburs prèviament al seu abocament a la xarxa de sanejament. Les aigües pluvials del sostre de la nau s'aboquen directament a la xarxa pública.  
La zona de recepció de vehicles, de descontaminació i el magatzem de residus perillosos estan situades sobre un sòl impermeabilitzat.  
  
En el projecte s'indica l'existència d'un contenidor amb material absorbent i eines per a recollir xicotets vessaments. Ha d'usar-se un material absorbent inert en lloc de serradures.  
El projecte assenyala que els depòsits o bidons que emmagatzemen líquids contaminants se situaran dins d'unes cubetes metàl·liques de doble capa.  
La zona d'emmagatzematge de vehicles descontaminats a l'interior de la nau, amb capacitat per a 20 vehicles, disposa de paviment impermeable. La zona exterior d'emmagatzematge de vehicles està pavimentada amb formigó.  
No hi ha instal·lacions de fragmentació, postfragmentació i reciclatge posterior a la descontaminació dels vehicles. Els vehicles descontaminats són retirats per un gestor autoritzat.  
La documentació tècnica preveu la retirada de tots els components perillosos o contaminats, dels components reutilitzables i dels pneumàtics. Per a la resta de components cal atindre's al que es disposa en el Reial decret 265/2021, de 13 d'abril.  
Existeix un pla de vigilància ambiental per a comprovar el compliment i l'eficàcia de les mesures correctores i detectar i corregir els impactes negatius imprevistos.  
  
Consideracions jurídiques  
Les instal·lacions per a tractament de vehicles al final de la seua vida útil estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.1) del Decret 162/1990, de 15 d'octubre.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que antecedeix, a proposta del Servei d'Avaluació Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de Centre CAT de tractament de vehicles al final de la seua vida útil, promogut per Autodesguace Tres Hermanas, SL, en el P.I. Tres Hermanas, carrer Ebanistas, núm. 16-18, d'Aspe, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i resta de documentació que consta en l'expedient i de conformitat amb les següents condicions:  
- Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
- En el cas dels residus de naturalesa líquida, les cubetes de recollida de vessaments accidentals tindran com a mínim el volum de l'envàs de major grandària o el 10 % del total (la major de totes dues quantitats).  
- Es disposarà de suficients recipients adequats per a l'emmagatzematge separat dels components no perillosos i no reutilitzables, i es facilitarà la futura valorització d'aquests.  
- En el magatzem de residus perillosos es disposarà de la quantitat de recipients necessària per a emmagatzemar els diferents tipus de residus sòlids perillosos o contaminats. No es mesclaran residus que puguen presentar incompatibilitats en una operació de valorització posterior.  
  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme al que es preveu en l'article 41 de la Llei 21/2013, de 9 de desembre:  
a. Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. La present declaració d'impacte ambiental no serà objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 de gener de 2022.- El director general de Qualitat i Educació Ambiental: Joan Piquer Huerga.